作者:張可久
標題:南呂・罵玉郎過感皇恩採茶歌為酸齋解嘲
內容:君王曾賜瓊林宴，三鬥始朝天，文章懶入編修院。紅錦箋，白苧篇，黃柑傳。學會神仙，參透詩禪。厭塵囂，絕名利，近林泉。天台洞口，地肺山前。學煉丹，同貨墨，共談玄。興飄然，酒家眠。洞花溪鳥結姻緣，被我瞞他四十年，海天秋月一般圓。楊駒兒墓園莓苔生滿蒼雲徑，人去小紅亭，題情猶是酸齋贈。我把那詩韻賡，書畫評，欄干憑。茶灶塵凝，墨水冰生。掩幽扃，懸瘦影，伴孤燈。琴已亡伯牙，酒不到劉伶。策短藤，乘暮景，放吟情。寫新聲，寄春鶯。明年來此賞清明，窗掩梨花庭院靜，小樓風雨共誰聽？。